聽烏檻角有感送衍上人歸鄉
作者：釋紹曇
朝代：宋

paragraphs: 黄牛背上烏檻角，聲聲吹作村田樂。
低入重淵高入雲，擬別宮商都是錯。
斷煙明滅柘崗西，這嗚咿喚那嗚咿。
天地豁空群動息，野花驚秀不萌枝。
古今酬唱知何限，記得完全忘一半。
木人巧弄沒絃琴，石女細呈氈柏板。
年來節奏總輸君，聽徹無聲自返聞。
一曲還鄉人錯聽，聚頭喚作梅花引。